Papersnake/gushiwen huggingface dataset:
驺虞诗
杨士奇（明代）

维天至仁，涵育万类。维我皇明，一德作配。穆穆太祖，奄有八埏。

仁覆其人，大哉如天。皇帝仁圣，同符太祖。天命人归，缉熙九五。

皇帝曰祗，予临兆民。上天皇考，予承维仁。乃诏多方，乃循旧章。

乃求遗逸，乃登俊良。德教宣明，霈泽覃敷。靡彊不驯，靡弱不扶。

濡槁涤污，起废疏堙。天叙秩秩，人文彬彬。□□□□，小大熙熙。

夏葛冬裘，不知渴饥。声教渐被，孰有内外。迩悦远来，极地所载。

雕题漆齿，椎结辫发。梯航重译，俯伏北阙。至和孚洽，恊于天人。

无远弗庭，百祥萃臻。嘉禾瑞麦，甘露芝草。白雉黄犀，皇不为宝。

维钧有山，在彼周疆。乃产异兽，皓质缁章。酋耳脩尾，身虎而驯。

食不生物，性麟之仁。维周亲王，往钧于田。迫之弗惊，扰之以还。

曰斯驺虞，皇仁之符。不远千里，献于皇都。王拜稽首，皇帝仁圣。

维仁动天，灵祥恊应。帝曰匪予，予弟仁孝。发祥周邦，维王之召。

王曰匪臣，万邦帝治。帝德致祥，臣敢冒之。群臣百工，观视嗟叹。

自昔有闻，于今实见。欢欣拜舞，帝仁所来。帝曰予仁，曾曷下施。

予怀忠贤，为国之祯。菽粟布帛，民资以生。时无不获，予治斯德。

嘉祥异物，岂予攸亟。群臣拜手，皇帝圣德。大禹不伐，商宗恭默。

皇心一揆，皇寿万岁。维天降祥，如川方至。臣职载记，获睹休异。

敬陈歌诗，永告来世。
九月十日
陆游（宋代）

不须扇障庾公尘，散地翛然学隐沦。
风帽可怜成昨梦，菊花已觉是陈人。
昏昏但苦余酲在，草草久无佳句新。
叹息吾生行已矣，老来岁月似奔轮。
寄王崇
宋祁（宋代）

筑室占层峰，高眠商岭东。钵薰诸佛饭，窗占上皇风。

饵桂将成父，搴芝固有童。惊猿参唳鹤，伸鸟杂经熊。

客有希何点，人多拜德公。春云不持寄，谁欲问山中。
次韵宋履中岁晏言怀
孔武仲（宋代）

寂寞郊居远，晨晡四马驰。
日惊东逝水，心感岁寒枝。
霜色朝如洗，云容莫不怡。
梁园将密雪，不饮亦奚为。
水调歌头（为赵漕德庄寿）
丘崈（宋代）

人物冠江左，正始有遗音。谪仙风味，洒然那受一尘侵。倚马文章天与，霏屑谈辞云委，宣室为虚襟。小驻外台节，聊屈济时心。

记长庚，曾入梦，恰而今。橙黄橘绿，可人风物是秋深。九日明朝佳节，得得天教好景，供与醉时吟。从此寿千岁，一岁一登临。
郡斋水阁闲书
文同（宋代）

湖桥北颊花坞，水阁西头竹村。霏霏薄雾红暖，漠漠轻烟翠昏。
陇外寄答李道甫二首
魏允中（明代）

岂意中兴日，翻为外补年。
吾兄同去国，何客到离筵。
失足成千里，批鳞下九天。
汉家《东观记》，流涕入新编。
和吕秘校 其九
徐积（宋代）

太平儒者好吟诗，鼓腹而歌事岂违。顾我才华常患少，喜君辞翰动而飞。

不忧陋巷箪瓢罄，惟恐兰亭唱和稀。更约山翁同一醉，梅花将谢燕将归。
廪江
詹先野（宋代）

武夷溪九曲，曲曲可垂钩。
自得溪山乐，何须公与侯。
食蟹
李纲（宋代）

秋风萧萧芦苇苍，野岸郭索纷成行。持矛被甲正雄健，意气正成行无旁。

朝魁执穗似有礼，拥剑敌虎何其强。野人篝火夜采拨，束缚赴鼎如驱羊。

樽前风味若无敌，芼以橙橘尤芬芳。流膏斫雪快一饱，咀嚼海错皆寻常。

丹枫夜落吴天霜，䆉稏成熟千畦黄。梁溪白蟹正可钓，雏鸡浊酒肥且香。

先生归去营口腹，老饕未许他人当。

家山渐近意渐适，思归岂独鲈鱼乡。
禅人并化主写真求赞
释正觉（宋代）

雪拭晚晴，水受秋清。
天空四壁，月冷三更。
湛存而独立，定应而周行。
二仪之道成且平，万像之印虚不盈。
鸥鸟情閒机事外，夕阳沙上未寒盟。
郊祀乐章
崔敦诗（宋代）

大礼备矣，銮车阗阗。帝来维何，赉及幅员。有声伊肃，有容伊虔。

彼雉斯开，帝坐中天。
和杜相公谢寄茶
蔡襄（宋代）

破春龙焙走新茶，尽是西溪近社芽。
才拆缄封思退傅，为留甘旨减藏家。
鲜明香色凝云液，清彻神情敌露华。
却笑虚名陆鸿渐，曾无贤相作诗夸。
叠中秋帖子词韵仍命翰苑诸臣和之 其一
弘历（清代）

倚树吴刚不耐閒，繁柯取次著修删。数枝恰向仙庄落，便觉天香满塞山。
秋怀七首 其三
戴亨（清代）

白石何凿凿，苍松何历历。吁嗟世上人，崇朝不谋夕。

安能抱一世，终岁长局蹐。高踞要路津，咳唾惊霹雳。

天威下严霜，须臾不可测。华亭鹤唳悲，黄犬安可得。

膏明长自煎，泉甘每先竭。何如保良贵，千秋谁复易。
即席与痴仙幼春咏怀
赖绍尧（清代）

吾慕鲁仲连，东海著高节。吾慕黄绮辈，商山标遗烈。

人生贵适志，皎皎非高洁。出世忌太淡，入世忌太热。

膏明终见煎，草劲还遭折。所以古圣贤，保身守明哲。

不违性所安，不求世所悦。亦隘亦不恭，庶以藏吾拙。
渔家傲·日照阳魂空中炼
侯善渊（元代）

日照阳魂空中炼。璇玑运斡天网转。咫尺眼前人不见。通一线。炉开鼎裂天光现。瑞散琼花飞片片。香风暗拂灵雯面。冷淡清虚情雅宴。真堪羡。玉宸扶御寥阳殿。
三砺
郑思肖（宋代）

一砺二砺至万砺，盟执牛耳血为誓。灵台空莹白于秋，彻底不生乖戾气。

眦裂齿碎志恳恳，貉之天性宁踰汶。我生一双霹雳手，终碎此虏为齑粉。

天平地成风俗淳，一统永歌胡无人。
五八叔席上咏江梅水仙
杜范（宋代）

难兄冰雪姿，难弟金玉相。一夷与一惠，共此岁晚香。

凌波孤山下，不染尘𡏖场。故山尚无恙，愈觉风味长。

夜阑更秉烛，檐雪声锵锵。
偈颂十四首
释印肃（宋代）

雪人通身却吃骂，兔角拄杖三十下。
龟毛索子钓虚空，道理本来非昼夜。
元不借□□，宝所谁知价。
一道常光即我心，逼寒虚空无缝罅。
小饮次幕长晦之韵并简王路分
彭汝砺（宋代）

小饮支风色，清言慰客襟。皂雕寒独出，云影淡无心。

短日催冬至，长更报夜深。几时辱车辙，重约盍朋簪。
秋日答沈大本见寄
谢晋（明代）

懒与尘嚣接，端居养道心。名题蕉叶遍，履迹径苔深。

客有投诗赠，僧多索画寻。知君垂访日，随兴过山阴。
盆荷
徐阶（明代）

四面花开玉露滋，晓风翻雨夜垂垂。渊明酒思濂溪癖，凭仗盆池借一枝。
初夏病起
林景熙（宋代）

青衫蕉鹿梦，江海一畸人。
旧国愁生暮，衰年病过春。
天垂湖色湛，雨洗月痕新。
犹抱遗经在，心衔覆载仁。
偈颂八十七首 其八十三
释慧开（宋代）

出洞昂头角，回山露尾巴。恩承饶舌力，累我受波查。
城东
陆游（宋代）

出郭溶溶细縠波，平生此地几经过。
祭余野庙啼乌乐，酒贱村墟醉叟多。
亭午疏钟离石佛，歛昏微雨泊曹娥。
采莲艇子愁衣湿，不为人家惜绿荷。
题聪上人林亭
释智圆（宋代）

四面远尘迹，吟过称野情。
阶闲秋菓落，池冷月华生。
倚竹蝉声断，开琴鹤梦惊。
却来还有约，未可厌逢迎。
闻童晋侯痁作诗已之
陈云章（清代）

东床风雨病羲之，欲写《黄庭》力不支。祝尔从今须健饭，龙宾十二待临池。
书《浑令公燕鱼朝恩图
苏轼（宋代）

咸宁英气似汾阳，夜饮军容出红妆。
不须缠头万匹锦，知君未办作吕强。
裴公亭二首
孙翥（宋代）

风有亭台月有池，春深猿鹤喜追随。
水从王屋泉初旺，山过秦关势欲危。
仙乐静依林鸟奏，浮云轻伴海鸥迟。
斜阳不尽登临兴，远树微茫入酒旗。
全州
陶弼（宋代）

南北东西几万峰，郡城如在画屏中。
何人截断湘妃竹，半蘸秋江作钓筒。
九日紫碧山房用杜甫诗韵得二律 其二
奕詝（清代）

雅集山庄礼数宽，惊人老句寄遥欢。凭将往代忠兼讽，好励今时衣与冠。

玉岭鸦翻余落日，纸窗虫齧透轻寒。归桡沿路撷芳便，篱菊高低镜里看。
天申节致语口号三首 其一
陆游（宋代）

宫殿红云捧紫皇，河清电绕拥休祥。壶中常占青春在，物外方知浩劫长。

昼立龙旗风不动，晓开琼笈远飘香。尧年岂特封人祝，动地驩声遍万方。
和虑可庵悲秋十首
何梦桂（宋代）

秋风业户牖，出户天地宽。
俯仰何跼蹐，天地犹盘盘。
况复中间人。机险一黄间。
毋怀千岁忧，且尽百年欢。
夜听闸河里号歌
陶益（明代）

沿河舟尽发，牵缆号齐鸣。客梦惊初觉，离愁怕此声。

行云中夜遇，折柳几时生。顿识长安近，茫然感慨并。
诉衷情·一天秋色翠如描
侯善渊（元代）

一天秋色翠如描。鸿雁啭声高。山秀水明相照，烟树映溪桥。倾雪浪，泛云涛。拂轻袍。归来沈醉，直到黄昏，月上松梢。
除夜泊临江县言怀
赵抃（宋代）

县封萧索楚江澄，旅况吟怀冷似冰。漏促已交新岁鼓，酒兰犹剪隔宵灯。

立身从道思无愧，得路由机患不能。未报君恩踰四十，青春还是一番增。
过湍沟谷
许棠（唐代）

西去穷胡处，岩崖境不常。石形相对耸，天势一条长。

栈底鸣流水，林端敛夕阳。虽随兵马至，未免畏豺狼。
王义夫召饭鳌山亭诗
许景衡（宋代）

海上闻三岛，人间占几州。孤城临鸟道，雄构压鳌头。

缥缈层轩外，萦纡一径幽。鸣琴常有暇，飞盖许同游。

平野连天阔，洪河绕塞流。清风驱酷暑，畏日得新秋。

麦破银丝净，茶烹玉蕊浮。官联惭蹇浅，恩纪独绸缪。

牢落登高赋，驱驰为食谋。从公时晤语，不复叹淹留。
登楼
李弥逊（宋代）

繙经兴尽卷书帷，独上江楼送落晖。
人迹已随云影断，傍檐嘉月冷侵衣。
送李分虎之滇黔
蒋平阶（明代）

万里南中路，春风入五溪。地分铜柱北，山险桂林西。

树酒尊堪泛，箄船棹自携。关梁庄蹻设，碑字武乡题。

水出滇池倒，天临瘴岭低。鸟言通八部，绣面接诸黎。

圣武初经略，征南振鼓鼙。三军持毕节，一战下和泥。

荒服开州郡，穷边走寄鞮。阑干红罽入，歌舞白狼齐。

汉使难重问，磨崖不可梯。乌蛮新幕府，属国旧朱提。

君听南征曲，能令乡思迷。山深鹦鹉语，花老杜鹃啼。

河外青蛉县，关前白马氐。还将《碧鸡赋》，迟尔到金闺。
有酒失于虔州陆郎中肱以诗谢之
崔橹（唐代）

醉时颠蹶醒时羞，曲糵推人不自由。叵耐一双穷相眼，不堪花卉在前头。
和陈府教授见赠
戴埴（宋代）

遗风洙车滨，汲古酌牺樽。
鱼跃进池藻翻，莺呼和浩特庭树喧。
乐山不乐水，居城犹居村。
回文偈四首 其四
赵炅（宋代）

重要理真诠。
和参寥明发见邻家花二首
陈师道（宋代）

满城桃李一番新，深院繁枝别得春。
从此诗翁有新语，不须红湿少城闉。
宣统己酉与西林少保同游济南明湖登北极阁感题
沈同芳（清代）

朝簪容易野冠难，多少英雄因此閒。一笑扁舟春向晚，明湖应似五湖宽。

明诏屡从天上降，谤书未息禁中闻。顾瞻北极无穷意，应有湖龙起暮云。
彭乐道挽诗三首 其三
赵鼎臣（宋代）

身老羞干禄，家贫喜著书。妙虽穷比兴，粗亦到虫鱼。

潘令官何拙，虞卿意不疏。传诗今有子，应不废菑畬。
哭谭永明山人排律一百韵
邓云霄（明代）

有美粤东杰，英英溟海旁。精分朱鸟翮，星映少微光。

秀骨鹤胎瘦，雄心剑气翔。青云期早达，白眼纵佯狂。

蹴鞠斗鸡道，挥槌结客场。诗才泉倒峡，侠节柏凌霜。

兴到题鹦鹉，豪来典鹔鹴。闭门田是砚，隐几墨为庄。

献玉足犹在，续貂心自伤。长怀湖海志，摆脱利名缰。

赤骥嘶风去，苍鹰拍汉飏。片言堪授璧，千里不赍粮。

名岳孤筇度，洪川一苇航。探奇摇彩笔，得句满奚囊。

到处推词伯，名家与雁行。忘年多少府，倒屣有中郎。

望阙能披胆，忧时罢举觞。寸毫排仗马，一疏叫天阊。

谁信牵萝客，还能补衮裳。鸳班皆吐舌，凤鸟已鸣阳。

直节斗山重，高风兰蕙香。声名如入洛，都雅似游梁。

平揖将军第，閒过上相堂。拍肩呼许史，半醉骂金张。

裘马三河少，银鞍七宝装。常酣平乐酒，见惯杜韦娘。

绛灌妒才子，终军出朔方。青牛沙漠远，白草塞垣长。

笑入元戎幕，眼空胡虏乡。丛谈开武库，叱吒落欃枪。

尽踏三边险，还交六郡良。勒名思窦宪，市骏泣归王。

失路非流落，穷途倍激昂。风尘催燕颔，星斗动鱼肠。

弹铗歌偏苦，移山志愈刚。北风才转毂，南国又鸣榔。

买赋争张宴，扬金忽满筐。朝朝鲸吸海，夜夜凤求凰。

妙舞风前柳，新声陌上桑。携云石城女，侍寝邯郸娼。

已赠汉皋佩，还摇洛浦珰。绮罗迷建业，花月醉维扬。

买笑春方好，寻芳夜未央。香尘飞利屣，响屧绕长廊。

酒向锡山载，钩从虎阜藏。湖山留丽藻，珠翠斗新妆。

奇士逢张旭，名园有辟疆。西湖邀锦缆，秋水下钱塘。

倚棹严滩石，垂纶粤海艎。缠头金尽散，搔首鬓将苍。

松菊今安在，田园叹已荒。门前罗鸟雀，机上怨糟糠。

尘满扬雄宅，蓬深仲蔚房。瓶空无菽粟，箧剩只缥缃。

司马先生叶，词宗学士杨。怜才时把臂，赈匮每分张。

管鲍交偏永，芝兰味不忘。寒炉回昔暖，枯木暂时芳。

二老从朝露，孤灯啼夜螀。袁安徒卧雪，灵辄孰贻浆。

向日金盈橐，今朝鹿在隍。捉襟时见肘，剜肉不医疮。

土锉烟常冷，绳枢月自凉。天边看紫气，夜半拭乾将。

曲巷门悬席，閒园屋绕篁。有时收橡栗，多恨倚筼筜。

诗兴越精进，襟期未可量。观涛频弄艇，濯足屡歌沧。

星汉笼笔底，乾坤入眼眶。火攻屈贾垒，水灌曹刘墙。

历尽一生蹇，还成百炼钢。华文珠烨烨，高韵玉琅琅。

惟我同风调，文君共颉颃。论心常对酒，谈艺夜连床。

古雅思前汉，纤卑陋晚唐。相期持格力，切戒露锋铓。

诗工穷里得，道誉困中彰。壁立人偏乐，囊空世自忙。

千秋称独擅，九折亦何妨。敏捷敲铜钵，遐搜叩石仓。

缅馀趋仕路，不暇理篇章。望远云低雁，相思月落梁。

人方怜范叔，客不到临邛。古谊胶投漆，交情桂杂姜。

馀曾归里闬，君自曳□裆。陆贾金堪赠，王高藿共尝。

感时心尚赤，阅世发全黄。隐迹留东郭，仙踪遽北邙。

别离殊恍惚，生死竟微茫。石椁空埋骨，沙溪岂钓璜。

谁求封禅草，忍视贮经箱。帷幕澹无影，人琴总已亡。

藏舟山寂寂，闻笛泪浪浪。宿草连松桧，平林走鹿獐。

山魈来踯躅，木魅亦踉跄。蜀国鹃犹哭，辽东鹤可望。

浮生真石火，达士等彭殇。梦去人为蝶，归来石是羊。

还疑挂剑处，堪拟卧龙冈。漫作招魂赋，羁人在楚湘。
黄精
谢翱（宋代）

野鹿衔花见却驯，山人采药避徭征。尘中剑米无炊甑，自洗黄精九曝蒸。
仲春七日朱抚军邀至湖上偶成
觉罗满保（清代）

山水清音晚更调，梵宫随处可逍遥。篮舆穿碧闻溪响，雪岸抽黄见柳条。

谈笑暂时抛案牍，堤防终日为江潮。舣舟且向孤山去，携取寒香到酒瓢。
恭谒灵康祠下二首
谢伋（宋代）

生求同志论心事，没耸邦人福祸间。
吏奉敕书跻旧典，庙长血食配崇山。
刲羊刺豕来村社，鼓瑟吹笙出市闤。
报祭丰年更晴日，稻秔充羡老农閒。
平湖乐·尧庙秋社
王恽（元代）

社坛烟淡散林鸦，把酒观多稼。霹雳弦声斗高下，笑喧哗，壤歌亭外山如画。朝来致有，西山爽气，不羡日夕佳。
赠张寿卿
冯子翼（金朝）

美如冠玉张公子，知是留侯几世孙。老境流离少欢趣，天涯邂逅对清尊。

貂裘聊作西州客，物化终同北海鲲。十日相从又言别，关山明月正销魂。
握锥郎
徐渭（明代）

城西南，握锥郎，醉卧人家楼上床。楼上女儿发未长，汗脱胭脂涴午妆。

锥郎双管鼾正急，女儿一见走且僵。走向厨中唤爷娘，认是西家老鹄鸧。

从来不乱雌雄匹，定是多为曲糵伤。扶下楼层梯十二，明朝说与都不记。

豆蔻孤香依旧含，葡萄千日如前醉。我闻此语高其人，有迹无心那可嗔。

东墙桃花各有主，肯使西家共个春。楚国才芳无宋玉，东邻如花女独宿。

攀墙唤玉巳三年，玉对楚王坚可怜。小臣不比登徒辈，似隔银河路几千。

阮籍酣来眼不青，阮咸醒处大奔鹑。借马追姑生夺婢，因丧吊女哭无情。

哭无情，笑有态，倒千金，须一买。即使囊空买不成，韩香窃却未相应。

罢绣岂少倚市门，且须浊水浇乾唇。投桃或可求连理，赠药安知不洧津。

鸟杂配，兽乱群，卓轸凤皇生逾贱。韩冢鸳鸯死越芬，青陵一曲崩高云。
早登襄城之龙山呈曼叔
韩维（宋代）

鸟啼斋前树，促驾吾当西。
朝从良友别，夕赴幽人期。
方以会合喜，敢曰道路疲。
予戆昧时利，百事弃不为。
惟有好贤心，未愧缁衣诗。
景严送冬杏
洪适（宋代）

苍头呼梦杂鸡声，蕊杏诗来句转清。独傲风霜爱冬日，不随桃李媚花城。

一枝得得能相对，凡卉纷纷孰并荣。大队开时春且尽，醉吟当续丽人行。
读东湖集二首
赵蕃（宋代）

世竞江西派，人吟老杜诗。
五言真有律，徐稚是吾师。
不但时相似，还能猛出奇。
平生误学处，深恐不能医。
去者日以疏
佚名（两汉）

去者日以疏，来者日以亲。
出郭门直视，但见丘与坟。
古墓犁为田，松柏摧为薪。
白杨多悲风，萧萧愁杀人。
思还故里闾，欲归道无因。
和渔具十绝
牟巘五（宋代）

卧吹月明里，龙吟鼍打鼓。
别是一家风，荻花摆头舞。
谷口
舒岳祥（宋代）

万朵千枝满谷中，含成谷口是墙东。
先生老向花中坐，莫放东风落晚红。
无着上人青莲宇和邢太常
欧大任（明代）

十方持锡此中回，精舍初成树始栽。梵罢篱门明月上，定时钟阜白云开。

东林竹长霞为衲，西岳莲生石作台。策里楞伽还欲授，许询都讲几时来。
癸本中冬四日江行
郑刚中（宋代）

新寒荡馀暑，小雨结离愁。
行人向西去，江水自东流。
我趁孤船归，回肠车万周。
假寐桨声中，清梦何悠悠。
恍若传两翼，飘然得浮游。
仙风入山骨，佳气遮林丘。
尘外人物古，云间楼殿幽。
自念此何许，而容区中囚。
旁有老人笑，谓予失初谋。
贪前慕垂饵，遂为香所钩。
今兹穷瘁身，抱病炎荒陬。
终岁骨肉念，百年离合忧。
俛默事迎送，嗟嗟亦良羞。
予欲从之拜，江波拍船头，
危坐记傥恍，熏心省愆尤。
玉玷容可磨，水跌那许收。
洞庭山雪
沈辽（宋代）

洞庭春雪晓霏霏，一阵风来半已晞。唯有山阴吹不尽，田塍片段衲僧衣。
管山人携具枣轩同钱徵君分得年字
孙继皋（明代）

为爱风林竹，高阳度酒船。蝉声连薄暮，花气入流年。

片月窥人出，双星带客悬。宁辞永夜酌，一醉阮生贤。
丁巳二月甲子蜀锦堂海棠盛开适有惠川绣昼
周必大（宋代）

曾因客梦到西川，万户疏封祇隔年。花重锦官思杜老，鹤飞沙苑看徐仙。

衰颜尚许任争齿，浅量深惭赐及肩。照眼蜀妆依绣幌，共惊十载谶先传。
离京口二首 其二
龚璛（元代）

十舍官河接夜航，却怜归去是他乡。骨肉无多来送别，半生犹为一穷忙。
贵游
杜牧（唐代）

朝回珮马草萋萋，年少恩深卫霍齐。斧钺旧威龙塞北，

池台新赐凤城西。门通碧树开金锁，楼对青山倚玉梯。

南陌行人尽回首，笙歌一曲暮云低。
彭及之邀吴仲源杨公济与某夜会望湖楼独某后
强至（宋代）

月底云楼一水湄，天光湖色两琉璃。
樽前更坐清风客，笔下争翻白雪词。
物外骨毛应自爽，世间笑语不容追。
千年庾亮胡床后，此兴今人亦未衰。
蛾眉亭
罗公升（宋代）

万里风涛竞击撞，乾坤设险键南邦。
五更画角三州梦，两岸青山四面窗。
太白风流空旧月，虞公勋业自长江。
倚阑何物堪持玩，万顷长江鹭一双。
句
崔鶠（宋代）

一从台倾苑树死，空余飘瓦裁纹鸳。
城北青莲院方丈壁间有画燕子者过客多题诗予
陆游（宋代）

明窗短壁拂蛛丝，常是江边送客时。
留滞锦城生白发，不如巢燕有归期。
贰吴再期忧在鳏旷今践故秩兢惕中怀和荣木四章庸自策励云尔
陈履（明代）

瞻彼日月，奄忽如兹。皇皇四方，行将安之。伊昔在吴，曾几何时。

于斯来复，中心恧而。

惟涧有松，不移其根。惟谷有兰，幽芳自存。藐予孤踪，依依吴门。

依依何为，俗美且敦。

伊昔百僚，无如余陋。古亦有言，用人惟旧。五斗非贫，闻善斯富。

夜寐夙兴，怯此内疚。

疾行多踬，高居或坠。静言念之，奈何不畏。但自策蹇，敢曰希骥。

我闻跛鳖，千里可至。
送赵宪御史赴江西三绝
苏籀（宋代）

冷坐从嘲瓶井眉，俗流浅拙更忘遗。
道鸣庶矣多闻力，建武官僚旧汉仪。
光华亭
魏伯恂（宋代）

亭高爽垲耸牙檐，万种森罗共一川。
坐使江山归旧观，欣年童稚望邮船。
柳烟烘日尘迷渚，麦浪降风翠拍天。
民物熙熙乐康阜，可无诗酒与君传。
书翠岩寺壁
曹松（唐代）

何年话尊宿，瞻礼此堂中。
入郭非无路，归林自学空。
溅瓶云峤水，逆磬雪川风。
时说南庐事，知师用意同。
齐天乐 申戌清明雨中感春
邵亨贞（元代）

离歌一曲江南暮，依稀灞桥回首。立马东风，送人南浦，认得当年杨柳。梨花过后。悄不见邻墙，弄梅纤手。绮陌东头，个人还似旧时否。相如近来病久。纵腰围暗减，犹未全瘦。宿酒昏镫，重门夜雨，寒食清明依旧。新愁漫有。第一是伤心，粉销红溜。待约明朝，问舟官渡口。
酬张少府柬之
卢照邻（唐代）

昔余与夫子，相遇汉川阴。珠浦龙犹卧，檀溪马正沉。

价重瑶山曲，词惊丹凤林。十年睽赏慰，万里隔招寻。

毫翰风期阻，荆衡云路深。鹏飞俱望昔，蠖屈共悲今。

谁谓青衣道，还叹白头吟。地接神仙涧，江连云雨岑。

飞泉如散玉，落日似悬金。重以瑶华赠，空怀舞咏心。
题潘庭坚响玉集后
胡仲弓（宋代）

陛对端平日，雄文四海传。
一登黄甲后，多在紫岩边。
好客时招饮，贪诗夜废眠。
寥寥三百载，先后两庭坚。
罗浮山居
释今音（明代）

屏分锦绣自岧峣，谁与秋深度铁桥。静夜寒林闻捣药，高楼明月过吹箫。

虎须远采临巉石，雀舌閒烹试瘿瓢。惭愧头陀馀行苦，活泉引灌圃中苗。
次朱克用万户韵
舒頔（元代）

和风骀荡柳腰斜，茅屋溪边卖酒家。马首翩翻旗脚转，何如偏惹帽檐花。
方老致木犀甚古
方岳（宋代）

老桂枯寒出奇怪，知风何年如许大。
枝枝浑是好西风，粒粒中藏香世界。
幽人高卧崖藓边，野僧肯寄溪云外。
兔惊玉杵夜丁当，鸟嗽辟寒金琐碎。
并令满屋书传香，唤起多生酒诗债。
我今回向语一则，云何赞叹花三昧。
月光童子妙庄严，金粟如来殊胜解。
偈颂二百零五首 其八十三
释正觉（宋代）

正昼热，深夜凉，冰壶谁复到中央。身心直许摩云月，脾肺都将洗雪霜。

莫守一色处，莫坐万年床。玉人转侧机梭动，细辨里头偏正方。
致仕后次韵答张念七
韩维（宋代）

一榻高眠只自思，累朝荣宦竟何为。
颠毛白尽朱颜改，惟有丹心似旧时。
和崔公度家风琴八首
王安石（宋代）

风来风去岂尝要，随分铿锵与寂寥。
不似人间古锺磬，从来文饰到今朝。
游皋兰山
王以敏（清代）

东岩悬流若铿玉，西岩喷瀑如鸣筑。两岩路断青扉开，古柏阴森扑眉绿。

摄衣拾级趋琳宫，飞阁连云满岩腹。能仁高卧何处寻，空山落叶无古今。

香烟欲烬栖鸟散，长河如带悬疏林。惊飙荡空白日晚，坐觉尘嚣去人远。

兴来瀹茗掬清泉，更逐归云度层巘。清晖阁里金尊开，秋色极天边马哀。

接倒著径归去，忆尔征西骠骑才。
句
刘镗（宋代）

几番雨过山仍在，独望人间鹤未归。
龚遂
徐钧（宋代）

带牛佩犊俗难平，喜得公来便息兵。
最是有功能不伐，君前犹自逊王生。
至太仓欲观海不遂
王鏊（明代）

我欲乘桴从鲁叟，一观出日恨无由。扶桑只在船窗外，怅望娄江日夜流。
赠答晁次膺
黄庭坚（宋代）

次膺豪健如霜鹘，空拳误挂田犬牙。
果输司空城旦作，付与步兵厨人家。
野马横郊作凝水，牵牛引竹上寒花。
无酒醉公不甚惜，诵公五字使人嗟。
过武胜关
邱象随（清代）

驱马雄关上，中原独俯临。灵山龙窟远，淮水朗陵深。

一道开南北，千寻峙古今。从来形胜地，空复系人心。
水西驿值雪初晴以公事留者数日
卢龙云（明代）

雪夜孤舟傍水西，凝寒犹自恋衣绨。云开野色看逾净，石出江光望不迷。

祇以吏情淹客棹，几能公暇对诗奚。乾坤大有阳和气，次第堪收入品题。
辞闽王归朝寄倪先辈
翁承赞（唐代）

时人莫讶再还乡，简册分明剑佩光。

驷马高车太常乐，登庸门下忆贤良。
成都遨乐诗二十一首·九日太慈寺蚕市
田况（宋代）

高阁长廊门四开，新晴市井绝纤埃。
老农肯信尤民意，又见笙歌入寺来。
次韵曾宏甫木犀
吕本中（宋代）

风吹旱暑未成秋，辜负江村事事幽。岩桂敢烦先折送，好诗仍不待邀求。

自怜疾病常高枕，坐想风流换此州。他日出门寻旧约，未嫌疏懒作人不。
送陈郎中子鲁再使西域
王直（明代）

翩翩旌旆出皇州，瀚海昆仑是昔游。
塞外风云随使节，天涯霜雪敝征裘。
还家不论千金橐，佩印须为万里侯。
想见蕃夷归圣德，自西河水亦东流。
以长歌意无极好为老夫听为韵奉别沔鄂亲友
姜夔（宋代）

诗人辛国士，句法似阿驹。
别墅沧浪曲，绿阴禽鸟呼。
颇参金粟眼，渐造文字无。
儿辈例学语，屋壁祝蒲卢。
八月二十日赵西湖携酒夜醒二更记事
方回（元代）

社袄初穿暑气收，今朝五日过中秋。
隔湖我每思□□，□市公中顾小楼。
斗酒只鸡承厚意，扁舟匹马约閒游。
吾侪不与人间事，肯挂眉头一点愁。
除夕戏占
黄淳耀（明代）

炉火微红腊酒香，笑携诗卷坐空堂。文章自古无凭据，閒与三彭细细商。
题段吉先小景三首
晁补之（宋代）

碧天无际日悠悠，风静沙平不见洲。
彭浪矶边亦如此，危峰独木系扁舟。
沈嘉则过访迟魏季朗不至
黄姬水（明代）

吴宫一草堂，萝竹径全荒。
吕驾遥相命，嵇琴静以张。
云移峰驻影，花落树留香。
绿酒怀人处，空除半夕阳。
天台梵才师长吉在都数以诗笔见授因答以转句
宋祁（宋代）

愧惭禅嫡来相问，刮目探怀授珍蕴。
已轻安石为老生，更恼王筠赋强韵。
江城子（德久同醉，子似出新置佐酒，和德久词）
韩淲（宋代）

天孙应为织云裳。试宫妆。问刘郎。湖上波寒，依旧远山苍。自是老来心事懒，空落拓，少年场。

挥豪闲与细端相。记严扬。陋苏张。兴到一杯，微醉亦成章。回首片帆西去也，何日更，共清狂。
和渔笙岁暮即事元韵
鲍临（清代）

万物纷纭录计然，扫除赖有笔如椽。惊闻巷口催年鼓，赢得床头押岁钱。

好客都归诗社里，苦吟闲寄酒炉边。明朝记是新春日，影事从教算旧年。
偈颂一百零二首
释绍昙（宋代）

诸庄旱涝不为忧，只恐难调水牯牛。
拽脱鼻绳憨睡稳，数声羌笛野田秋。
绝无形影，谁放谁收。
通身白了通身黑，游戏风烟百草头。
游盘溪园亭二首
白麟（宋代）

爱梅爱竹爱溪山，可惜天公未放间。
待学盘溪溪上老，松门虽设日常关。
入贡行
英廉（清代）

君不见混同江水流向东，东归沧海连鸿濛。中有人烟杂蜃气，分罗部族邻鲛宫。

荷轸遥连库野远，桦皮为庐舟是产。衣食家家总问鱼，农畋事事惟须犬。

小船贴水大船高，大者百丈小者篙。海岸山溪三千里，年年入贡来皇朝。

津头一到闻方语，接伴常年走商贾。髭髯覆面骇山狙，货贝随身矜栗鼠。

贡毕还看互市兼，箧笥在手肩瓶甔。不评泉布惟评物，先易醇醪后易盐。

噫嘻！圣德柔远远人至，譬如肃慎之矢越裳雉，贡微赍重嘉其意。

一物均邀大造慈，荒裔端赖天王赐。朝来锡燕在官衙，饱饫厨珍醉貌斜，蹒跚出门观者哗。

观者且勿哗，请看忠孝之性无迩遐，总把君羹携到家。
海陵杂兴八首 其一
吕本中（宋代）

四海今谁托，飘然未有归。先生作诗瘦，稚子食言肥。

未忍萤枯死，甘随鹢退飞。故人取坚坐，不为赋无衣。
夜坐冥搜闻吟声
胡仲弓（宋代）

青灯耿耿透窗明，一字推敲睡不成。
只道衰翁自迂阔，隔楼亦有苦吟声。
台州八忠祠歌
戚学标（清代）

忠义不易得，得之况一乡。伟哉革除年，八公先后慨以慷，梓里千载生辉光。

王修撰，广德亡。郑行人，东平戕。萧县不受胁，力战殉封疆。

京师既陷徐卢执，同日又杀两侍郎。但见周公，不见成王。

掷笔痛哭，大呼高皇。秦法未闻诛十族，得祸之惨无如缑城方。

骈首八百七十人，焉能活我贤太常。叶公指斥亦遭戮，至今史笔犹煌煌。

旧闻祠中列林郑，号为十烈同享尝。不知何时去徐叶，毋乃讨论未之详。

我读《逊国忠臣记》，内有刑部司务郎。自号塞翁亦台士，夔庆万里从奔藏。

石楼顾老变名姓，扣角高歌《饭牛行》。春坊遭劓事非实，要亦节概殊寻常。

八忠十烈未足尽，俎豆增祀宜一堂。吁嗟乎，金川门启迎燕王，景隆之罪万死奚足偿。

洪武养士三十载，可无义士扶伦纲。君不见，赤城郡中忠烈气，蒸作彤云万丈芒。
醉花阴 悼表妹周姞
黄兰雪（清代）

香魂还忆人间否。烟缕消金兽。寂寞旧妆楼，环佩声遥，月照纱窗透。

可怜人返瑶京后，忍见年时绣。篱角剩黄花，颤向西风，犹似生前瘦。
高士谦竹石扇面
凌云翰（元代）

何处参差舞翠鸾，瑶台明镜上云端。如今织女支机石，也被姮娥借得看。
湖山
宋祁（宋代）

一水抱天回，千岩互相映。
寒湖啮沙痕，狂峰贯霞景。
持此写琴心，宁无子期听。
寓拥叶精舍
顾逢（宋代）

禅房静掩扃，长日勘传灯。
身健高飞鹤，心空入定僧。
炭烟生湿瘿，檐水滴晴冰。
从此无依恋，相随只瘦藤。
寄陈能之
吴芾（宋代）

乌府延登謇谔臣，共知吾道一时伸。方陈谠论来裨国，还守清规去洁身。

峨豸岂能忘去佞，凭熊聊复试临民。颇思一见论心曲，同醉梅花烂漫春。
沁园春·千里风湍
赵善括（宋代）

千里风湍，万叠云峰，自相送迎。叹扁舟如叶，漂流如梗，片帆如叹，聚散如萍。家在东湖，身来西浙，非为区区利与名。堪怜处，为雏饥犊暮，狗苟蝇营。平生。何辱何荣。且一任三才和五行。有鷃飞鹏奋，鹤长凫短，朱颜富贵，白发公卿。印漫累累，绶何若若，休羡行歌朱买臣。归来好，向严滩垂钓，谷口躬耕。
自越趋明上虞道中和季申梅四首 其二
赵鼎（宋代）

孤标亦自惜幽姿，折赠行人第几枝。万斛清愁江上雨，曾看结子欲黄时。
鹧鸪天·题丁眄庭所著切梦刀
况周颐（清代）

非蝶非周梦里身。蘧蘧栩栩太无因。凭君说法生花笔，唤醒痴迷几劫尘。
风铎乱，晓钟频。梨云犹自恋芳春。邯郸枕畔并州剪，消得卢郎一欠伸。
归自谣 归梦
董元恺（清代）

东风急。携手罗帏情脉脉。分明悄语莺花夕。

梦回依旧关山隔。空相忆。春云遮断春归迹。
彭山道中
冯时行（宋代）

劫劫真无谓，迟迟再有行。
断云峰出没，残照水分明。
远意谁能共，长亭空有情。
从今离别梦，逐夜到江城。
法安院
黄顺之（宋代）

瘦藤拄到古韬光，分得山僧半榻凉。
幽鸟一声春梦断，湿云漠漠护残香。
送多尔济班监宪淮东分题赋诗得丰乐亭
宋褧（元代）

丰山既足玩，丰岁仍可喜。太守为筑亭，日日饮涤水。

幽谷环轩楹，泉石列阶戺。蔼蔼禾稼盛，皞皞风俗美。

政平共觞咏，民安事田里。摛辞述佳致，行乐遗旧址。

使君出贵裔，读书精治理。帝命徂淮南，持节长风纪。

是州处行部，西望才尺咫。今兹罹旱暵，郡邑多苦馁。

衣食赖贤明，庶免沟壑死。先忧回天心，相业由此始。
夜坐
黄图成（清代）

寂坐浑无赖，天空黑气沈。残镫耿寒夜，疏雨碎愁心。

懒与书相接，聊将酒半斟。孤鸿云外响，凄切感人深。
宁宗郊前朝献景灵宫二十四首
真宗（宋代）

房铏陈列，室簋登奉。
告乡具歆，展入惟拱。
祥光奕奕，嘉气懵懵。
受嘏不諐，燕天之宠。
天士斋壁画著色竹数竿因书其侧
纪坤（明代）

董生瘦如竹，疏野亦相肖。壁上翠琅玕，只如自写照。

东坡墨君堂，画意不画貌。变为著色图，颇亦天机到。

北地此君稀，瞥见忽一笑。尔我与画三，相对且兀傲。
赤泥岭行
戴表元（宋代）

种桑三年寒得衣，养犊作牛堪挽犁。
生男祗解恋乡土，五日溪船催父归。
行前仓庚后杜宇，去家渐近闻剡语。
恨身不作田舍儿，骑竹搏沙绕墙户。
人生衣饭取裁足，阿奴碌碌犹类福。
献书觅举真下策，年少奔驰头已白。
君不见燕山万里客更难，赤泥岭上春风寒。
晓起小园探梅次夏午彝韵
俞明震（清代）

破晓一禽鸣，阴阴树如浴。朝霞犹未升，但觉天微绿。

孤花谁与春，幽人梦遥属。烟外一枝寒，胭脂点初旭。

隔断板桥尘，自补秦淮录。
代人答周朝议生辰赠章
彭汝砺（宋代）

我辰邂逅得朱明，一离阴邪一点生。蓬矢尚存随薄宦，龙驹已老怯修程。

鬓毛久似安仁白，神气初惭卫玠清。南郭丈人慈爱并，远分珠玉助光荣。
入秋游山赋诗略无阙日戏作五字七首识之以野
陆游（宋代）

我昔西游边，万里持一剑，风餐不自恤，露宿未尝厌，栈危余汉不，山断有秦堑，敢夸胡羊美，但怀巴酒酽。
回首四十年，远游每关念。
秋风跨蹇驴，尚喜道傍店。
梅城晓角 其二
王恭（明代）

城乌啼断海东头，三弄梅花起戍楼。谁向营门看月色，声声都是别离愁。
题陈主管东墙三岘图
陈造（宋代）

堂上无风起烟雾，墙间江山更疑误。千岩万壑眩明灭，暖翠浮岚满窗户。

岘山鼎列屹相望，发地撑空鶱欲翔。一峰拔起群山上，嶪若紫盖相雄长。

仙山佛国住杳霭，晨烟暮云追惝恍。良工妙与山写真，诗中有画须诗人。

诵君清诗对画壁，承蜩斲鼻俱疑神。知君怀古有高趣，我揽襄山识佳处。

愿抄此诗誊此图，开卷时时揖羊杜。
月下
朱松（宋代）

幽独不自得，出门谁适从。滔滔我不即，踽踽世宁容。

吾道固应尔，何人此意同。唯馀穿户月，照我一尊空。
还丹复命篇 其五
薛道光（宋代）

离宫有象藏真水，坎户无形隐赤龙。时节正时须急采，莫教芽蘖隘黄宫。
夙兴
陆游（宋代）

草堂风雨少睡眠，骨冷始觉非壮年。
水鸟长鸣声戛然，庭中栖鸦亦已翩。
老人清饿如龟蝉，起坐甚爱小窗妍。
一生宦游膏火煎，归来杜门气麤全。
人看虽不直一钱，知我自有穹穹天。
赋诗稿成弃不传，残钟断磬知谁编？
偈颂一百二十三首 其八十二
释普度（宋代）

东湖辊底怒涛，青山参天荆棘。两处狭路相逢，拶得渠侬上壁。

恩难酬，怨难酬，热煮冷泉流水，浓点淡茶一瓯。
送知县赵通直 其二
郑亿年（宋代）

大门治邑岁年深，诒厥孙谋又到今。遗爱联绵民结恋，归途迢递柳垂阴。

九茎芝草曾呈瑞，并蒂荷花已赏心。或会朝廷求政绩，何妨袖出野人吟。
宫词 其十三
赵佶（宋代）

瑞物来呈日不虚，拱禾芝草一何殊。有时宣委丹青手，各使团模作画图。
立春日
陆龟蒙（唐代）

去年花落时，题作送春诗。自为重相见，应无今日悲。

道孤逢识寡，身病买名迟。一夜东风起，开帘不敢窥。
偈一百二十首 其九十八
释怀深（宋代）

夜来看上元，一觉到天晓。纸被暖如春，被底呵呵笑。
次韵朱婿实甫见寿
马廷鸾（宋代）

南华参透解天刑，夜夜心香祷玉衡。
紫盖十年违帝阙，青山九琐梦云京。
缁郎宁忍忘天佑，白傅空令羡普明。
人以寿欢臣以戚，孤怀借酒为浇平。
寓斋外野冢
杨岘（清代）

贫余归葬少，乱后上坟稀。烽火惊魂窜，川原战血肥。

暮云闻鬼哭，落日见乌飞。作客楼头者，频番泪湿衣。
寄谢左子方声寄沈均德笔二枝
刘崧（元代）

抱病归来卧一窗，思君安得酒盈缸。沈家好笔无钱买，多谢新来寄一双。
系舟余杭门访西湖金轮寺参上人
王铚（宋代）

北郭望西湖，微径几寻尺。
澹与人意长，云寒正无色。
深寻幽禅居，步转苍山侧。
落叶不可纪，遮尽山下石。
师方无定居，我亦何所适。
四海漭无归，老矣山中客。
百年熟机缘，还此共视寂。
语罢今古分，坐上有陈迹。
一笑视此生，何事非戏剧。
开门纳遥峰，暮雨一江白。
兹游非世逢，归路晚萧瑟。
积阴迷晓昏，钟声报将夕。
应天长·条风布暖
周邦彦（宋代）

条风布暖，霏雾弄晴，池台遍满春色。正是夜堂无月，沉沉暗寒食。梁间燕，前社客。似笑我、闭门愁寂。乱花过，隔院芸香，满地狼藉。
长记那回时，邂逅相逢，郊外驻油壁。又见汉宫传烛，飞烟五侯宅。青青草，迷路陌。强载酒、细寻前迹。市桥远，柳下人家，犹自相识。
江城子 饮海子舟中，班彦功招饮斜街，以此
许有壬（元代）

柳梢烟重滴春娇。傍天桥。住兰桡。吹暖香云，何处一声箫。天上广寒宫阙近，金晃朗，翠＊＊。谁家花外酒旗高。故相招。尽飘摇。我正悠然，云水永今朝。休道斜街风物好，才去此，便尘嚣。
铁壁
释慧开（宋代）

巍然一座黑金城，缝罅全无及户扃。
堪笑英雄难进步，圣凡到此绝途程。
留别王嘉叟检正
喻良能（宋代）

四海望霖雨，一人须股肱。
我本田家子，蹉跎将暮龄。
相逢岂在田，一见盖已倾。
谓我虽秃犀，敝帚亦足称。
持献先簵箘，长篇有明徵。
公乎傥践言，庶为老亲荣。
初夏陈东甫张仲参东园小集
于慎行（明代）

竹间三径午凉新，四月烟光似上春。倚槛青山全入座，隔林黄上故窥人。

花香零落随歌管，酒态蹁跹傍舞茵。但使求羊能共醉，知他何地有风尘。
念奴娇·绿云霁雨
佚名（宋代）

绿云霁雨，倚晴空千尺，长江澄縠。十里薰低、绣幕四叶，其馀华縠。怪得清都，奔云拥鹤，环佩声相续。朝来无是，有人初降仙箓。且与小试民曹，梅花岭外，雪片三冬足。眼底承家人物在，楚楚珪璋兰玉。雾阁云窗，翠眉红颊，解唱长生曲。壶中难老，定应两鬓长绿。
登瑞岩山
徐师仁（宋代）

携筇登绝巘，朝爽薄危栏。
乘胜移杯爵，凭高忆羽翰。
泉声穿石响，树色入秋寒。
对酒频长望，心同渤澥宽。
喜景徐作小圃因怀东阁二绝句 其一
洪适（宋代）

数顷澄湖练有光，小亭处处得疏篁。梦中春草多佳句，一洗尘埃速寄将。
送朝宗兼简闽帅
吴芾（宋代）

年来知我不如公，日日相思恨不逢。
君若见时须问我，为言老子已龙钟。
赠胡子显八首 其二
释德洪（宋代）

作官要自有家法，童稚熏蒸饱见闻。堆案文书谈笑了，先将勤政报君恩。
赠崔风子
黄裳（宋代）

崔风不风人莫测，只恐时人问消息。子闻妙道今几年，百刻光阴贯今昔。

天柱峰头独看月，火里青龙产芽雪。屋上无霜春势强，十二危楼电光彻。

剑潭居士心相从，何时遂扣逍遥翁。自知心骨异凡物，岂愿老死浮生中。
歌
南昌老翁媪（宋代）

蓝采禾，蓝采禾，尘世纷纷事更多。争如卖药沽酒饮，归去深崖拍手歌。
简吴荆溪
宋伯仁（宋代）

薄宦从来错，宁容著意求。
自惭千里梦，空作一番愁。
笑我人如昨，知心雨未休。
荆溪清彻底，愿泊钓鱼舟。
折尾滩祀张桓侯庙有作 其一
金科豫（清代）

千古威灵共水长，江滨俎豆日馨香。暗中回得狂澜转，不使奔涛滞客航。
沁园春 其三 读李镜月庐游日记作
王士禄（清代）

遥望匡庐，几载幽思，忽忽南昌。想峰排五老，半天空翠，泉飞三想，百尺银泷。

林跱东西，贤传十八，胜迹心知不可忘。问何日，向彭蠡渡口，一苇轻杭。

卧游把卷神飏。似肩拍、匡君烟路翔。见地回天迥，邀云入户，山深岚重，迟月升堂。

锦涧桥边，玉渊潭侧，恍惚心清闻妙香。才解信，道辋川愈疾，语不荒唐。
缘识 其十一
赵炅（宋代）

秋风主远思，令我上高台。花木将零落，云雨旧山来。

世间何事有情疏，南雁藏宾万里馀。去有其声为谁去，来有其声为谁来。
中秋不见月
杨齐（宋代）

八月露沉天气秋，霜轮何事苦淹留。一宵老兔不成魄，几处诗人却下楼。

水部阶前闻细雨，袁宏渚上见归舟。明年未必无仙桂，何用厌厌此夜愁。
张巨山赋蜡梅因成四首 其二
刘子翚（宋代）

浑疑蜡作花，貌野中抱幽。冷香不盈阶，意尽仍一流。
丁酉七月过新乐悬感怀
刘启秀（清代）

官道斜阳驿骑驰，道傍茅舍半啼饥。三年试向心头想，几事能当去后思。

河水急于前渡日，人情浓是再来时。漫劳父老相迎送，惭负吾民应自知。
失题
胡仲弓（宋代）

篇篇剔蠹鱼，字字编科斗。
萤小无晶光，明月入我牖。
寓怀
李商隐（唐代）

彩鸾餐颢气，威凤入卿云。长养三清境，追随五帝君。

烟波遗汲汲，矰缴任云云。下界围黄道，前程合紫氛。

金书惟是见，玉管不胜闻。草为回生种，香缘却死熏。

海明三岛见，天迥九江分。搴树无劳援，神禾岂用耘。

斗龙风结阵，恼鹤露成文。汉岭霜何早，秦宫日易曛。

星机抛密绪，月杵散灵氛。阳鸟西南下，相思不及群。
石堂歌
元在庵主（宋代）

吾斲石堂无变怪，土缶瓦鼓闲游戏。
一钁相随万事空，十二时中空捉击。
牢捉击，不在三閒前后际。
拍将两手笑呵呵，这个消息不容易。
不容易，拈起石头拈不住，
放下石头放不去。去与住，
认取石堂门前路。不开窗，
不闭户，塞破世界无觅处。
暖则乘风凉则眠，烟霞云外朝还暮。
朝还暮，不贫荣，
不贫富，不恋妻帑及儿女。
随缘自在度时光，看著古今都错误。
皇天后土莫相瞒，翻来覆去能几许。
前贤后圣说多般，千经万论从头注。
渠不省，渠不悟，
一任从渠失故步。我自知，
我自顾，富贵浑如草头露。
人与我，爱与妒，
对境不生无喜愁。清凉世界乃吾台，
是非海裹终不觑。不向君王殿下行，
不入豪豪问尊贵。红妆艳粉任安排，
夸逞从斗能会。英雄强弱只一般，
喽啰巧拙说甚彩。少年才子漫风流，
绝代佳人臭囊袋。一息不来何所寻，
万两黄金不容带。都是空，
必意败。唇锵舌刘递相欺，
从使金印如斗大。尽数收拾满仓箱，
不知前面能几岁。一著错分明，
轮却无赢落。聚散还同浮水沤，
顷刻之閒难捉摸。不向根基上乘寻，
个个急后抱佛脚。早悟解，
早悟解，不如石堂一大块。
石堂坏时从他坏，这一大块元自在。
坚且耐风霜，雪雨催不碎。
祁寒隆暑没遮栏，春去秋来任推载。
四方八面透玲珑，石堂裹面快活睡。
觉后还将凭麽时，撒手便行无布摆。
叶梦授龙图同游丹霞见和四绝句再次前韵 其三
李纲（宋代）

烟霞绚彩染幽岩，紫翠葱茏云木参。幸有幽人共清赏，岂惟风月友成三。
诸君以诗见寿用师伯浑韵为谢
晁公溯（宋代）

远游天台登玉霄，蓬莱仙人宜可招。
君诗持此为我寿，爱君学问皆富饶。
有如翠駮与紫燕，穆王画图昔曾见。
只今岂合地上行，霜蹄去曳吴门练。
老夫惟思云梦州，烟波渺渺非子愁。
湖中卉木足驱使，归求橘奴买千头。
江城子·乙卯正月二十日夜记梦
苏轼（宋代）

十年生死两茫茫，不思量，自难忘。千里孤坟，无处话凄凉。纵使相逢应不识，尘满面，鬓如霜。
夜来幽梦忽还乡，小轩窗，正梳妆。相顾无言，惟有泪千行。料得年年肠断处，明月夜，短松冈。
山中怀萍庵师
雪溪映（明代）

高竹过于木，溪分两岸阴。
看流成独影，得句只孤吟。
诗草荒谁理，心蓬乱日深。
怀人秋水寺，寂莫此山林。
临江仙 内乡寄嵩前故人
元好问（金朝）

昨夜半山亭下醉，洼尊今日留题。放船直到淅江西。冰壶天上下，云锦树高低。世上红尘争白日，山中太古熙熙。外人初到故应迷。桃花三百里，浑是武陵溪。
玉蝶梅花二首 其一 醉梅
马世奇（明代）

夜寂朱栏待素娥，不禁冷艳带微酡。一般愁绪牵春色，醒处何如醉处多。
和鲁季钦别后寄
吴芾（宋代）

盍簪经岁遽分襟，夜夜相思梦里寻。
寄远正惭无好语，开缄忽喜得高吟。
感君不替绸缪意，使我还销鄙吝心。
他日相逢重把酒，莫辞蘸甲十分深。
偈颂九十三首 其四十六
释梵琮（宋代）

九月尽，十月初。山下开田，山上开炉。开田要博饭吃，开炉暖热身躯。
挽知容诈明请陶公
罗一鹗（宋代）

昔曾亲诲色，霜凛更春温。
貌古心犹古，年尊德亦尊。
顿惊生列隔，奈有典型存。
愁绝飞丹旐，凭谁为返魂。
解空居士赞
释德洪（宋代）

空若不解，即是断空。解若不空，即是法执。是故居士，独号解空。

窠臼不立，凡圣岂存。是谁宗旨，临济仍云。
伏睹教场后庭新移梅树辄赋小诗呈献内翰太中
吕南公（宋代）

中庭移植气萧萧，无数芳华压翠条。田地纵然非旧壤，冰霜犹可见孤标。

人间岁月何曾老，物外馨香猝未销。故有明年佳实在，铏羹滋味看和调。
试笔二首
刘克庄（宋代）

商山昔有卑辞召，傅野今无审象求。
世态众狙更喜怒，市声百鸟各喧啾。
力耕且趁农东作，懒出难陪知北游。
刀万里天浑是月，夜深无伴独登楼。
闻竹枝歌因效其声二首
倪瓒（元代）

江流不住楚山青，船到浔阳几日程。
不忍寄将双泪去，门前潮落又潮生。
初秋雨晴
朱淑真（宋代）

雨后风凉暑气收，庭梧叶叶报初秋。
浮云尽逐黄昏去，楼角新蟾挂玉钩。
天香台单叶牡丹率成重叶多叶千叶为赋此纪之
耶律铸（宋代）

灵根原自养黄芽，标置长春胤此花。心喜芳时回上叶，眼明今此见重华。

玉楼叠起连珠树，宝阁成层结绮霞。谁在一天香阵里，得人争指是仙家。
和家大人上巳日作
吴怡（清代）

微雨帘笼燕影斜，博山香细透轻纱。春阴十日朱成碧，幽恨频轻鬓欲华。

漫学参军作蛮语，且持樽酒饯飞花。比来客思颓唐甚，懒逐游人斗钿车。
仓使和诗出奇不穷再次韵四首
刘克庄（宋代）

向来文史足三冬，今与樵儿牧竖同。
旧领木天良不恶，新加菜地未为穷。
笔精公有词批凤，瓶罄吾无酒灌虹。
老思迟于寒谷签，更烦邹律为吹丰。
题戴务旃水田图
屈大均（明代）

与君沮溺心，农事怀江阴。昨梦水田鹭，飞过青竹林。

朝来作图画，春色东皋深。安得耦耕去，还为桑者吟。
偈颂一一二首 其四十六
释清远（宋代）

诸人未到龙门山，将道龙门在世间。既到龙门心自在，杉松拂拂水潺潺。
是年五月扈从上京宫学纪事绝句二十首 其四
周伯琦（元代）

镂花香案错琳璆，金瓮蒲萄大白浮。群玉诸山环御榻，瑶池只在殿西头。
题壁
佚名（宋代）

山行险而脩，老我骖且羸。独驱六月暑，蹑此千仞梯。

世故不贷人，牵去复挽归。茗盌参世味，甘苦常相持。

白云抱溪石，令人心愧之。岂无趺座处，逸固不疗饥。

大叫天上人，凉风为吹衣。
寄徐逢原求墨
徐瑞（宋代）

北李骨朽呼不起，老石珍藏凝可耿。
松身镜面徒外美，屡纹玉质知谁傅。
古今尝览那复有，举世缪经何由湔。
一螺点溱倘寄我，会见枯笔生春烟。
次临封八景韵二首 其二 灵洲渔唱
陈道蕴（明代）

渔舟泛泛倚长洲，欸乃数声古渡头。向夕风微天籁寂，一江露冷苇萧秋。

惯乘巨浪朝朝险，无碍平波日日流。堪笑汉军机太巧，而今空付笠蓑游。
寓吴门十首
陈造（宋代）

兴阑猛辍凌江棹，重看莺花茂苑春。
归自乘流留亦好，浙风淮俗总宜人。
清明日早出太平门
萧彦毓（宋代）

江头杨柳暗藏鸦，江上鹅儿浴浅沙。
早起一风如此恶，路旁落尽刺桐花。
和朝回与王炼师游南山下
白居易（唐代）

蔼蔼春景余，峨峨夏云初。
躞蹀退朝骑，飘摇随风裾。
晨从四丞相，入拜白玉除。
暮与一道士，山寻青溪居。
吏隐本齐致，朝野孰云殊。
道在有中适，机忘无外虞。
但愧烟霄上，鸾凤为吾徒。
又惭云水间，鸥鹤不我疏。
坐倾数杯酒，卧枕一卷书。
兴酣头兀兀，睡觉心于于。
以此送日月，问师为何如。
早出
赵蕃（宋代）

平明策蹇出，遇雨且归休。
树树花藏雾，田田水漫流。
徙居还客寓，败意阻春游。
赖有题诗兴，聊当一以酬。
句
李师中（宋代）

门掩苍苔柳半遮，春深庭院日初斜。
摸鱼儿 次亚子韵，和其题尾儿瘗雀图
沈昌眉（清代）

教儿曹、雕虫篆刻，随身竿木能奏。乘风健翮扶摇上，休啄栊中残豆。

荣辱骤。看暮四朝三，与夺狙公手。河清人寿。且息羽穷林，沉声幽谷，好待寒销九。

归来早，稚子迎门相候。一肩聊弛担负。不虞栋折巢随覆，寒落燕颔莺脰。

惊掩袖。叹玉葬香埋，不及狐丘首。人言信否。说黄雀衔恩，白环报循，媲美关西胄。
病中杂兴
高登（宋代）

不辞南北叹飘零，俯仰乾坤一草亭。
鸢堕水中从沓沓，鸿飞天外自冥冥。
马寻比部两浙提点刑狱
韩琦（宋代）

东南详谳得材臣，亲对天墀奉至仁。舜服暂平惟恤典，汉庭曾誉不冤民。

圜扉鞠草提封静，高盖容门令德新。最好斋航初按部，柳汀花濑正逢春。
殿前欢·拍栏杆
乔吉（元代）

拍阑干。雾花吹鬓海风寒。浩歌惊得浮云散。细数青山，指蓬莱惊望间。纱巾岸，鹤背骑来惯。举头长啸，直上天坛。
沁园春 其五 读董舜民苍梧词，赋赠。
梁清标（清代）

六代风流，江左文豪，仗策北来。羡一编在箧，餐霞霏玉，千秋自赏，绝艳惊才。

憔悴江潭，逡巡京洛，十载兰成意可哀。芒鞋遍，仗乌丝綵笔，抒写孤怀。

而今名满燕台。看鞭弭、中原何有哉。尽危楼百尺，从君高卧，旗亭群伎，聊与徘徊。

雪苑人稀，酒垆风邈，读罢新词倦眼开。期成赋，有黄金为寿，一拂尘埃。
九里松
邓林（宋代）

松是山灵一手栽，尧天长就栋梁材。
龙髯怒起春风急，似怪游人喝道来。
长相思·铁瓮城高
秦观（宋代）

铁瓮城高，蒜山渡阔，干云十二层楼。开尊待月，掩箔披风，依然层火扬州。绮陌南头，记歌名宛转，乡号温柔。曲槛俯清流。想花阴，谁系兰舟？
念凄绝秦弦，感深荆赋，相望几许凝愁。勤勤裁尺素，奈双鱼难渡瓜洲。晓鉴堪羞，潘鬓点、吴霜渐稠。幸于飞、鸳鸯未老，不应同是悲秋。
菘苣初冬稍茂喜而有作
姜特立（宋代）

紫苣生春荑，助我作汤饼。
黄菘养土膏，冰壶添雋永。
凡物贵适口，何必须九鼎。
况我藜藿肠，万钱惭食顷。
送紫阳赵山长治台叟三首
方回（元代）

昔年初弱冠，丙午创书堂。
四海仰朱子，万山环紫阳。
工夫谁久大，邃密要商量。
旧日鹅湖语，端能子细详。
享神辞
陆壑（宋代）

山兮如慕，水兮如诉，
问故宫兮莽何许。有翼其宇，
有百其堵，中冕旒兮冠佩以序。
邦伯维主，酒醴维醹，
我民兮白毋沴我土。
山居杂诗九十首 其九十
曹勋（宋代）

北风号枯桑，浓寒坚夜冻。关河鸟过少，雪意晓来重。

陌上未沾尘，山中已成垄。雍雍南去雁，袖手徒目送。
赠李中华
梁锽（唐代）

莫向嵩山去，神仙多误人。不如朝魏阙，天子重贤臣。
同王兰泉张少华曹来殷遂初园看梅信宿作歌呈拙庵吴丈
朱方蔼（清代）

灵岩山势何崔嵬，越来溪水相潆洄。山崖转处樵路断，草堂恰对溪光开。

入门襟袖袭芳气，修途一径循兰陔。晴空点点落香雪，移来千树西山梅。

临池一株更奇绝，浮查横卧黏枯苔。形势定为百年物，霜皮铁干知谁栽。

山家位置见真率，杂以桃李杉枫槐。交柯接叶互相映，花光隐现明珠胎。

先生六十气尚孩，手携鸦觜芟蒿莱。古貌古心两相似，清风飒飒飘于䰄。

预遣平头设枕簟，频招上客倾樽罍。花前列座斗韵语，催诗更进流霞杯。

辋川旧游有传刻，可无高咏追王裴。当筵授简忽自失，松声万壑何悠哉。
和居简师韵
高似孙（宋代）

忆昔相寻处，时今可更麽。
春愁侵磊隗，晚步隔坡陀。
风入唐声妥，山函蜀气多。
一春听尽雨，此意与谁歌。
题杼山癸亭得暮字（亭，陆鸿渐所创）
颜真卿（唐代）

杼山多幽绝，胜事盈跬步。前者虽登攀，淹留恨晨暮。

及兹纡胜虽，曾是美无度。欻构三癸亭，实为陆生故。

高贤能创物，疏凿皆有趣。不越方丈间，居然云霄遇。

巍峨倚修岫，旷望临古渡。左右苔石攒，低昂桂枝蠹。

山僧狎猿狖，巢鸟来枳椇。俯视何楷台，傍瞻戴颙路。

迟回未能下，夕照明村树。
同安权县林丞和余二首趁韵答之
刘克庄（宋代）

虽与尊公甲子同，悬鹑久矣愧华虫。
程仇不□□□魏，王贡安能胜鲍龚。
时有放歌吟屋破，且无□□□途穷。
故山处处薇堪采，何必支离粟几钟。
双溪八景八首 其一 双溪清涨
刘琏（唐代）

溪流远抱沧波合，山势中分碧树深。雨后晴初最堪赏，风光役尽百年心。
八月二十五夜陈世恭邀赏桂花
李昱（明代）

中秋过十日，丹桂始堪誇。浸酒尝花味，张灯代月华。

旧游人顿少，迟赏兴尤嘉。谑笑从狂客，清歌欠小娃。
口占
叶李（宋代）

如今便一似麻糊，也是人间大丈夫。
笔裹无时那解有，命有有处未应无。
百千万世传名节，二十三年非故居。
寄语长安朱紫客，尽心好上帝王书。
清穆乡农户
董嗣杲（宋代）

山峭回峰紧，场空得雨忙。
赤枫溪觜立，白草渡头荒。
寒市虚声隘，秋畴喜气扬。
野舂连屋响，瑞入雪匙香。
天育二老禅惠示经佛偈答以十诗 其六
郑清之（宋代）

四十劫来闲坐休，忽抛长舌闹篮头。若言面壁为心法，瞿老还输第一筹。
好事近 其一 梅花
史浩（宋代）

敧枕不成眠，得句十分清绝。一夜酸风阁花，酝江天飞雪。

晓来的皪看枝头，老蚌剖明月。帝所待调金鼎，莫教人轻折。
同善之仲贯无逸游饮夜归分韵得星字
陆文圭（元代）

岁华摇落江头树，客子漂流海上萍。
尽染缁衣无复素，空留白眼为谁青。
对豢便可供高卧，把酒何妨苫独醒。
太息此心徒炯炯，奈何余发已星星。
句
罗隐（唐代）

庾楼宴罢三更月，宏阁谈时一座风。
偈六十九首
释道宁（宋代）

塑不就，画不成。
锋芒不动，海晏河清。
五湖衲子，抖擞精神。
为君通一线，教子快平生。
夜来春睡重，一觉到天明。
时得本师和尚归粤信 其二
释今无（明代）

几遇终南客，期餐地胏云。薜萝心自苦，湖海恨难云。

枯冢别已久，维桑信不闻。一归乾泪血，即与世相分。
春阴泥人孤怀难遣效何大复明月篇体为春阴曲以寄情得二百八十字
陈克劬（清代）

春寒著人如泼水，拥被不知残睡美。起来搴幔盼朝暾，堕地湿云飞不起。

海棠一树娇春寒，几日春晴惜粉乾。阴多又压玉肌损，零落一庭红雨残。

鹁姑多事声相唤，唤起春愁如雨乱。不语斜窗对落花，燕子微闻替花叹。

此时何处不伤春，何处伤春不损神。绿杨津外扁舟子，红杏楼头殢酒人。

君行江上蒙春雾，妾上江楼望江树。树长江远望难通，惟有分明梦来去。

梦魂一夜到江南，妾意君心两不堪。有恨绿波添晓涨，无情烟树隐春帆。

沈沈江上春帆重，帆迟苦被风吹送。行人望断最高楼，远水遥山寂如梦。

却忆高楼红粉妆，鸭炉坐烬水沈香。搅愁百丈游丝重，惹恨千丝烟柳长。

千丝百丈纷难理，侬亦闲情坐相似。白云迢递望何穷，红豆相思渺难已。

闲斋寂寞下帘栊，故故欺人晓院风。散帙连编走红蠹，启窗方网罥青虫。

一般有恨和谁诉，永昼迢迢等闲度。竟日伤春春不知，流莺啼过桃花去。
三十年吟
邵雍（宋代）

三十年间更一世，其间堪笑复堪愁。
天生天杀何尝尽，人是人非殊未休。
善偶鸳鸯头早白，能啼杜宇血先流。
须知却被才为害，及至无才又却忧。
九月八日酬皇甫十见赠
白居易（唐代）

君方对酒缀诗章，我正持斋坐道场。处处追游虽不去，

时时吟咏亦无妨。霜蓬旧鬓三分白，露菊新花一半黄。

惆怅东篱不同醉，陶家明日是重阳。
赵太史招游浮邱山和韵尚书 其一
陈绍儒（明代）

珥笔司存籍汉宫，祝融春望几归鸿。金莲正待苏知颖，珠树犹归葛稚翁。

日色琪坛仍瑞鹤，江光璿圃带晴虹。凭阑谩道天南北，玄极辉辉紫气葱。
乐府变十章 其十 袁江流钤山冈当庐江小妇行
王世贞（明代）

汤汤袁江流，截嵲钤山冈。钤山自言高，袁江自言长。

不知何星宿，独火或贪狼。降生小家子，为灾复为祥。

瘦若鹳雀立，步则鹤昂藏。朱蛇戢其冠，光彩烂纵横。

孔雀虽有毒，不能掩文章。十五齿邑校，二十荐乡书。

三十拜太史，矻矻事编摩。五十天官卿，藻镜在留都。

六十登亚辅，少保秩三孤。七十进师臣，独秉密勿谟。

八十加殊礼，内殿敕肩舆。任子左司空，孽孙执金吾。

诸儿胜拜跪，一一赐银绯。甲第连青云，冠盖罗道途。

儤直不复下，中禁起周庐。凉堂及便房，事事皆相宜。

文丝织隐囊，细锦为床帷。尚方铸精镠，胡盌杯菰篱。

雕盘盛玉膳，黄票封大糦。五尺凤头尖，时时遣问遗。

黄绒团蟒纱，织作自留司。匹匹压纱银，百两颇有余。

煎作百和香，染为混元衣。温凉四时药，手自剂刀圭。

日月报薄蚀，朝贺当暑祁。但卧不必出，称敕撰直词。

御史噤莫声，缇骑勿何谁。相公有密启，为复未开封。

九重不斯须，婕妤贴当胸。密诏下相公，但称严少师，或字呼惟中。

县官与相公，两心共一心。相公别有心，县官不得寻。

相公与司空，两心同一心。司空别有心，相公不得寻。

昔逐诸城翟，黄冠归田里。后诒贵溪夏，朝衣向东市。

戈矛生謦咳，齑粉成睚眦。朝疏论相公，棰榜夕以至。

宁忤县官生，不忤相公死。相公犹自可，司空立杀尔。

凌晨直门开，九卿前白事。不复问诏书，但取相公旨。

相公前报言，但当语儿子。儿子大智慧，能识天下体。

九卿不能答，次且出门去。不敢归其曹，共过城西邸。

司空令传语，偶醉未可起。去者归其曹，留者当至未。

九卿面如土，九卿足如枳。为复且忍饥，以次前白事。

司空有德色，相公直庐喜。司空稍嗫嚅，相公直庐恚。

不复问相公，但取司空旨。县官有密诏，急取相公对。

相公不能对，急复呼儿子。儿子大智慧，能识天下体。

一疏天怒回，再疏天颜喜。九边十二镇，诸王三十国。

中外美达官，大小员数百。各各黄金铸，一一千金直。

南海明月珠，于阗夜光玉。猫精鸦鹘石，洒黄祖■琭。

红紫青靺鞨，大者如拳蕨。蔷薇古刺水，伽南及阿速。

瑞脑真龙涎，十里为芬馥。古法书名画，何止千百轴。

玉躞标金题，煌煌照箱簏。妖姬回鹘队，队队皆殊色。

银床金丝帐，玉枕象牙席。杏衫平头奴，丝縢双蹴鞠。

酒阑呼不见，潜入它房宿。生埋冯子都，烂煮秦宫肉。

生者百丛花，殁者一丛棘。近即龙床底，远至阴山后。

凡我民膏脂，无非相公有。义儿数百人，监司迨卿寺。

以至大节镇，侯家并戚里。逶迤洙泗步，灿灿西京手。

老者相公儿，少者司空子。谓当操钧柄，天地俱长久。

御史上弹章，天眼忽一开。诏捕少司空，究核诸赃罪。

三木囊赭衣，炎方御魑魅。金吾一孙戍，余者许归侍。

意犹念相公，续廪存晚计。舳舻三十艘，满载金珠行。

相公船头坐，谁敢问讥征。啸傲郿坞间，足夸富家翁。

司空不之戍，还复称司空。广征诸山材，起第象紫宫。

募卒为家卫，日夜声汹汹。从奴蹋邑门，子弟郡国雄。

不论有反状，讹言所流腾。宗社万不忧，黔首或震惊。

御史再发之，天威不为恒。御史乘飞置，捕司空至京。

司空辞相公，再拜泣且絮。今当长相别，儿不负阿父。

相公心自言，阿父宁负汝。不识一丁字，束发辟三府。

月请尚书奉，冠服亚汝父。汝父身不保，安能相救取。

重恳监行客，少入别诸姬。归者吾而配，不归而鬼妻。

诸姬心自言，司空何太痴。归者吾而配，不归人人妻。

还抚诸儿郎，阿爷生别离。金银空饶积，高与钤山齐。

不得铸爷身，及身儿始知。儿郎心自言，阿爷何太痴。

有金儿当使，无金儿自支。监行两指挥，各携铁锒铛。

程程视溲寝，步步相扶将。有酒强为歌，无酒夜彷徨。

秋官爰书上，顷刻飞骑传。一依叛臣法，矺死大道边。

有尸不得收，纵施群乌鸢。家赀巨千万，少府司农钱。

上宝入尚方，中宝发助边。不得称相公，没入优老田。

片瓦不盖头，一丝不着肩。诸孙呼践更，夕受亭长鞭。

僮奴半充成，余者他州县。夜半一启门，诸姬鸟兽窜。

里中轻薄子，媒妁在两腕。相公逼饥寒，时一仰天叹。

我死不负国，奈何坐儿叛。傍人为大笑，唶汝一何愚。

汝云不负国，国负汝老奴。谁令汝生儿，谁令汝纵臾。

谁纳庶僚贿，谁朘诸边储。谁僇直谏臣，谁为开佞谀。

谁仆国梁柱，谁剪国爪牙。土木求神仙，谁独称先驱。

以此称无负，不如一娄猪。食君圈中料，为君充庖厨。

以此称无负，不如一羖䍽。食君田中草，为君御霜雪。

以此称无负，不如鞲中鹘。虽饱则掣去，毛羽前齧决。

以此称无负，不如鼠在厕。虽有小损伤，所共多污秽。

相公寂无言，次且复彷徨。颊老不能赤，泪老不盈眶。

生当长掩面，何以见穹苍。死当长掩面，何以见高皇。

殓用六尺席，殡用七尺棺。黄肠安在哉，珠襦久还官。

狐兔未称尊，一丘不得安。为子能负父，为臣能负君。

遗臭污金石，所得皆浮云。
闲适
陆游（宋代）

闭门万事不相关，饱受人间一味闲。
琴荐涧生识雨至，衣篝香冷叹春残。
早曾寄傲风烟表，晚尚锺情水石间。
小市酒旗能唤客，试寻邻曲共幵颜。
田忌赛马
司马迁（两汉）

齐使者如梁，孙膑以刑徒阴见，说齐使。齐使以为奇，窃载与之齐。齐将田忌善而客待之。忌数与齐诸公子驰逐重射。孙子见其马足不甚相远，马有上、中、下辈。于是孙子谓田忌曰：“君弟重射，臣能令君胜。”田忌信然之，与王及诸公子逐射千金。及临质，孙子曰：“今以君之下驷与彼上驷，取君上驷与彼中驷，取君中驷与彼下驷。”既驰三辈毕，而田忌一不胜而再胜，卒得王千金。于是忌进孙子于威王。威王问兵法，遂以为师。
浯溪镜石
朱琦（清代）

苍崖削云根，寒碧凄以耿。奇哉一片石，澄江照秋影。

初疑太古月，团圞堕湘岭。又疑舜二妃，袖此疑荒梗。

年深藓花积，班竹閟幽冷。我来及秋仲，拂拭光炯炯。

步上浯溪台，乔木带烟暝。其西为{厂吾}亭，规制仍峻整。

循崖自东下，湍流激奔猛。青山阅人代，岁月谁记省。

粲粲元道州，恍若通欬謦。摩崖余大碑，冻雨洗绝顶。

颜黄并魁峙，三浯快驰骋。低徊日已夕，怅然觅归艇。
万顷桥
刘嘉谟（宋代）

巨浸莽无极，聊为万顷看。世无黄叔度，君试倚阑干。
垂杨 时届禁烟，江柳摇绿，裴回水次，黯然言愁
张景祁（清代）

春痕澹沱。指赤阑倒水，绿深江左。隔断虹桥，酒旗无力风前簸。

和烟和雨千丝裹。系不住、旧时兰舸。带斜阳、青粉墙西，但暮鸦飞堕。

休问前生絮果。是黄染画衣，碧梳鬟朵。绮陌人归，玉鞭曾送斑骓过。

飘零张绪谁怜我。又客里、清明槐火。怎知他、独倚高楼，眉暗锁。
石门瀑布
徐照（宋代）

一派从天落，曾经李白看。
千年流不尽，六月地长寒。
洒木喷微沫，冲崖激怒湍。
人言深碧处，常有老龙蟠。
偈五十三首 其九
释克勤（宋代）

释迦悭，弥勒富，八字打开无尽库。拄杖子，化为龙，赫日光中吐云雾，遍界滂沱注甘雨。
王方伯削平粤寇诗以志颂 其二
李之世（明代）

天南锁钥镇雄藩，虎帐居然节钺尊。马上轮刀冲贼阵，牙前献馘到辕门。

销兵士解寻耕犊，逃难民归放牧豚。从此重溟波渐息，荣光如注洗朝暾。
颂古一百则
释正觉（宋代）

圆珠不穴，大璞不琢，
道人所贵无棱角。拈却肯路根尘空，
脱体无依活卓卓。